Na podlagi 57. člena Zakona o javnih uslužbencih (Uradni list RS, št. 63/07 - uradno prečiščeno besedilo, 65/08, 69/08 - ZTFI-A, 69/08 - ZZavar-E, 74/09 Odl.US: U-I-136/07-13 in 40/12 - ZUJF) Informacijski pooblaščenec, Dunajska cesta 22, 1000 Ljubljana, objavlja interni natečaj za uradniško delovno mesto,

**NADZORNIK POOBLAŠČENCA II**

Javni uslužbenci, ki se bodo prijavili na prosto delovno mesto, morajo imeti sklenjeno delovno razmerje na uradniškem delovnem mestu za nedoločen čas v državni upravi, pravosodnih organih, drugih državnih organih in upravah lokalnih skupnosti, ki so po sporazumu z Vlado RS pristopili k »Dogovoru o vključitvi na interni trg dela« in izpolnjevati naslednje pogoje:

* imenovani v uradniški naziv,
* visokošolska izobrazba pravne, družboslovne, ekonomske, naravoslovne ali tehnične smeri pridobljena po študijskem programu druge stopnje ali podobna (v skladu z Zakonom o visokem šolstvu in Uredbo o uvedbi in uporabi klasifikacijskega sistema izobraževanja in usposabljanja),
* najmanj 5 let delovnih izkušenj;
* vozniški izpit B kategorije;
* da obvlada osnovno raven angleškega jezika;
* poznavanje računalniških pisarniških programov (Microsoft Office ali OpenOffice.org ipd.) in elektronskega komuniciranja (internet, e-pošta);
* opravljen strokovni izpit za inšpektorja po zakonu, ki ureja inšpekcijski nadzor;
* opravljen strokovni izpit iz ZUP;
* obvezno usposabljanje za imenovanje v naziv.

Kot delovne izkušnje štejejo tiste izkušnje, ki jih je javni uslužbenec pridobil z opravljanjem del na delovnih mestih iste stopnje izobrazbe, vključno s pripravništvom v isti stopnji izobrazbe, in delovne izkušnje, ki jih je javni uslužbenec pridobil z opravljanjem del v organih javne uprave in drugih državnih organih na podobnih delovnih mestih za eno stopnjo nižje izobrazbe, razen pripravništva.

Za delovna mesta oziroma nazive, za katere se ne zahteva specializacija, magisterij znanosti ali doktorat, zahteva pa se visokošolska izobrazba, pridobljena po študijskem programu druge stopnje ali podobna, se predpisane delovne izkušnje lahko skrajšajo za tretjino v primeru, da naloge na tem delovnem mestu opravlja javni uslužbenec, ki ima magisterij znanosti, doktorat oziroma zaključen specialističen študij.

Pri izbranih kandidatih se bo preverjalo, ali imajo opravljen strokovni izpit iz upravnega postopka. V nasprotnem primeru ga bodo morali izbrani kandidati v skladu s tretjim odstavkom 31. člena Zakona o splošnem pravnem postopku, opraviti najkasneje v treh mesecih od sklenitve delovnega razmerja.

V skladu z 12. členom Zakona o inšpekcijskem nadzoru se izjemoma za inšpektorja lahko imenuje oseba, ki nima strokovnega izpita za inšpektorja, vendar mora ta izpit opraviti najkasneje v šestih mesecih od dneva imenovanja za inšpektorja.

Na delovnem mestu Nadzornik Pooblaščenca II se opravljajo naslednje naloge:

* izvajanje in načrtovanje najzahtevnejših nalog inšpekcijskega nadzora;
* izvajanje najzahtevnejših preiskovalnih pooblastil;
* izdelava najzahtevnejših poročil, predlogov, navodil in mnenj Pooblaščenca v zvezi z inšpekcijskim nadzorom;
* nudenje pravne in strokovne pomoči na področju inšpekcijskega nadzora.

Delo na delovnem mestu Nadzornik Pooblaščenca zajema tudi spremljanje razvoja področja varstva osebnih podatkov, svetovanje različnim deležnikom glede zagotavljanja skladnosti s predpisi o varstvu osebnih podatkov ter glede na potrebe in dogovor tudi sodelovanje po aktivnostih Evropskega odbora za varstvo osebnih podatkov in pri drugih aktivnostih mednarodnega sodelovanja.

Prednost pri izbiri bodo imeli kandidati s poznavanjem področja varstva osebnih podatkov ter sodobnih informacijskih tehnologij. Prednost predstavlja tudi sposobnost sporazumevanja v angleškem jeziku.

**Prijava mora vsebovati:**

* izjavo kandidata, da ima sklenjeno delovno razmerje za nedoločen čas;
* izjavo kandidata o pridobljenem uradniškem nazivu, iz katere je razviden naziv, ki ga kandidat ima;
* izjavo o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe, datum (dan, mesec, leto) zaključka izobraževanja ter ustanova, na kateri je bila izobrazba pridobljena;
* izjavo kandidata, da za namen tega postopka dovoljuje Informacijskemu pooblaščencu pridobitev podatkov iz kadrovske evidence organa, v katerem opravlja delo. V primeru, da kandidat z vpogledom v uradne evidence ne soglaša, bo moral sam predložiti ustrezna dokazila.

Zaželeno je, da prijava vsebuje tudi kratek življenjepis in motivacijsko pismo ter da kandidat v poleg formalne izobrazbe navede tudi druga znanja in veščine, ki jih je pridobil.

V izbirni postopek se bodo uvrstili kandidati, ki bodo pravočasno posredovali popolne prijave in izpolnjen obrazec, iz katerega bo razvidno izpolnjevanje razpisnih pogojev. Strokovno usposobljenost kandidatov bo presojala natečajna komisija.

Izbrani kandidat bo na delovno mesto Nadzornik Pooblaščenca II, na katerem se naloge opravljajo v nazivu podsekretar in sekretar, premeščen s sklenitvijo aneksa k pogodbi o zaposlitvi oz. pogodbe o zaposlitvi za nedoločen čas, s polnim delovnim časom. Izbrani kandidat bo delo opravljal v prostorih Informacijskega pooblaščenca, Dunajska 22 v Ljubljani.

Kandidat vloži prijavo v pisni obliki, ki jo pošlje v zaprti ovojnici z označbo "Za interni javni natečaj – Nadzornik Pooblaščenca II", na naslov: Informacijski pooblaščenec, Dunajska cesta 22, Ljubljana, in sicer roku 10 dni po objavi  na osrednjem spletnem mestu državne uprave GOV.SI. Za pisno obliko prijave se šteje tudi elektronska oblika, poslana na elektronski naslov: **gp.ip@ip-rs.si,** pri čemer veljavnost prijave ni pogojena z elektronskim podpisom.

Prijava na prosto delovno mesto mora biti obvezno oddana na obrazcu »Vloga za zaposlitev«, ki je priloga tega razpisa, z natančno izpolnjenimi vsemi rubrikami in podpisanimi izjavami.

Za informacije o objavi je na voljo generalna sekretarka, mag. Sanja Vraber, med 9.30 in 10.30 uro (tel: 01 230 9 756).

Izbranemu kandidatu bo poslano obvestilo o izbiri, neizbranim kandidatom pa obvestilo, da niso izbrani.

Obvestilo o končanem izbirnem postopku bo objavljeno na spletnem portalu [www.gov.si](http://www.gov.si).

Opomba: uporabljeni izrazi, zapisani v moški spolni slovnični obliki, so uporabljeni kot nevtralni za ženske in moške.